**Praksis beskrivelse af Lægehuset i Asnæs**

Om klinikken

Vi er et af Danmarks ældste lægehus og beliggende i Odsherred på Sjælland. Vi er 4 kompagnoner – Paul Brunn- Guassora, Maiken Thomsen, Maria Fuglsbjerg og Camilla Hjørlund. Vi har 2 sygeplejersker og 3 sekretærer ansat samt rengøringsassistenter og en havemand.

Vi lægger vægt på et godt arbejdsmiljø med faglig sparring, daglig supervision for uddannelseslægerne, undervisning, og at lægehuset er et rart sted at være for alle.

Åbningstider

Mandag kl.8-16

Tirsdag kl.8-16

Onsdag kl.8-16

Torsdag kl.8-18

Fredag kl.8-15

Uddannelseslægens arbejdsdag

Alle møder kl.8, og det samme gør uddannelseslægen. Vi har alle telefontid fra kl.8-9.

Kl. 9-10.30 har vi tilsatte patienter. Uddannelseslægen vil typisk have 30 minutters tider i starten, herefter 15 minutters. Kl.10.30-11.30 har vi akutte patienter som kommer uden visitation i lægehuset med akutte problemstillinger. Denne deltager uddannelseslægen også i. Evt. sygebesøg køres efter akuttiden, og det vil uddannelseslægen afhængig af uddannelsesniveau deltage i.

Vi spiser frokost sammen kl.12.30-13, hvor man kan vælge at være med i en frokostordning.

Efter frokost er der supervision 30 min, evt. sammen med andre uddannelseslæger.

Om eftermiddagen er der igen tilsatte patienter, indtil man har fri.

Det forventes, at uddannelseslægen tager patienter med alle typer af problemstillinger, men vil modtage supervision løbende alt efter behov.

Planlægning og fordeling af timer aftales ved møde i lægehuset forud for opstart. Alle møder kl.8, men placering af timer er fleksibelt og aftales med tutor.

Intro i klinikken

Som ny uddannelseslæge starter du med 6 dages introduktion, hvor du vil være med på sidelinjen sammen med sekretærerne, en sygeplejerske og alle kompagnoner. Vi lægger stor vægt på, at man får god introduktion til edb-systemet, huset og generelt føler sig klar, når det patientrelateret arbejde starter. I begyndelsen får du god tid til patienter, typisk 30 min.

Vi har også indenfor de første uger skemalagt undervisning i forskellige emner, heri blandt behandling af BT, diabetes, KOL, AK og afhængighedsskabende medicin. Du vil også modtage introduktion i at tage regninger korrekt.

Uddannelsesforhold i praksis

Vi lægger stor vægt på uddannelse i vores lægehuset. Vi vil gerne medvirke til, at vores uddannelseslæger opnår mest mulig læring under opholdet.

Det gøres gennem daglig supervision i 30min, løbende supervision, undervisning x 1 hver måned samt vejledersamtaler med tutor i form af intro-, midtvejs- og slutsamtale.

Alt personalet i huset deltager i undervisning af uddannelseslægerne, og vi forventer, at man spørger efter behov.

Vores forventninger til uddannelseslægen

Vi forventer, at man møder til tiden om morgenen, og er klar ved telefonen kl.8.

Uddannelseslægerne deltager, som alle ansatte i den daglige drift, og det forventes, at man engagerer sig i arbejdet og husets trivsel. Uddannelseslægen inviteres også til sommer- og julearrangement.

Uanset uddannelsesniveau forventer vi, at det daglige arbejde vil medføre mange spørgsmål, og oplever det som en positiv ting, da det med at øge læringen. Vi forventer, at uddannelseslægen spørger.

Ferie og fravær

I tilfælde af fravær akut bedes uddannelseslægen kontakte en af kompagnonerne pr tlf. eller kontakte lægehuset omkring kl.7.45.

Generelt er vi fleksible i forhold til afholdelse af ferie, men det forventes aftalt med tutor lægen under hensyntagen til evt. andre uddannelseslæger.